作者：无名氏
词牌/韵律：沁园春

paragraphs: 长至阳生，律转黄锺，门左弧垂。
记当年瑞世，梦传玉燕，今朝诞节。
香爇金猊。
南极星明，北山堂邃，松桧苍苍龟鹤随。
况蟠桃下熟，仙童来献，喜介双眉。
平生谋画多奇。
算收拾功名须有时。
曾指麾万骑，刍飞粟挽，折冲千里，彗扫星驰。
荐口澜翻，宸恩鼎至，此去须还衣锦归。
人都道，黑头卿相，慷慨男儿。